khistorydata/jeongjo-sjw-relations huggingface dataset:
정조 16년
持平柳誨啓曰臣言議風裁何嘗一毫近似於淸朝耳目之任而柏府除命忽下於騎省持被之時懲討是急章皇出肅一次連啓粗伸明張之義而乃於翌日伏聞次對有命竭蹶趨進則諸臺旣已詣閤矣仍卽往復喉院欲爲追後入對則喉院謂以長官旣參云故臣未得同參於聲討九宗之啓退歸私次治疏將上之際自致遲延未免後時實緣臣家在城外未及周旋之致第承宣問備之啓以次對罷後無端詣闕爲言竊恐承宣未詳事狀有此情外之斥自顧慙恧無地自容尤是臣難冒之一端以此以彼其何敢一刻晏然臺次乎請命遞斥臣職答曰勿辭亦勿退待
정조 16년
義禁府啓目罪人尹九宗原情云云初雖抵賴幾至準次始乃遲晩不下輿發凶言卽是犯上亂言所當捧結案處斷是白乎矣係是極律非臣府所可擅便依例設鞫擧行何如判付啓莫重處戞過及悖說肆發等事渠自渠口輸款則以其法處之而已問于時原任諸大臣停當後稟處爲旀設鞫事堂堂王府何律不可施而豈必設鞫然後可以擧行古例亦自如此以此知悉爲良如敎
정조 16년
刑曹啓目崇陵書員朴恒儀等更招云云矣等互相酬酢及於隣陵勢所必至此外別無更達之辭云云所供如此上裁何如判付啓各人等待出場放送次爲先保放爲良如敎
정조 16년
校理尹光普箚曰伏以臣朝者登筵時伏聞兩司以尹九宗事合發新啓而聖敎以姑俟秋曹更査爲敎故臣退待處分矣卽伏見依允臺啓批旨又聞自本府開坐施刑取招云噫嘻痛矣如此劇逆不可尋常處之渠以何逆心不下馬於惠陵而肆發凶言乎平問之下初旣隱諱至於施刑之後始乃服招究厥心腸萬剮猶輕以此推之今番規避懲討佯狂情節尤爲彰著無餘矣渠若無隱情於柳星漢則豈有佯狂謀避之理乎嗚呼星漢之疏窮凶極惡語犯不敢言之地凡今日北面臣子孰無明張嚴討以服國讎之心噫彼九宗抑獨何心護黨規避至於佯狂執此以究則其爲星漢之黨與明矣星漢旣有黨與則其綢繆謀議之跡昭不可掩矣堂堂聖明之世忽有如此兩個劇賊而至今假息於覆載之間者寧有如許事體乎又況九宗則兩罪俱發其所犯旣重則其所以推究者體段莫重決不可不具格窮治臣謂刑推罪人尹九宗亟令王府依法設鞫明正典刑柳星亦爲一體鞫問夬施當律斷不可已也省箚具悉莫重處所犯渠旣輸款但當考律處斷何必拖及他說盤問乎
정조 16년
今閏四月十三日辰時上御重熙堂左承旨推考房承旨入侍時左承旨申耆同副承旨金孝建假注書宋知濂記注官承膺祚記事官林景鎭以次進伏訖上曰律官已待令乎耆對曰姑未來待矣上仍命孝建書判付又命耆書玉堂箚批訖命退諸臣以次退出
정조 16년
今閏四月十三日未時上御重熙堂左承旨入侍時左承旨申耆假注書宋知濂記注官承膺祚記事官林景鎭以次進伏訖上曰大臣收議尙不入來乎耆對曰然矣上曰律文果無當律云耶對曰臣未詳知而大明律亦無罪犯之的當律文則別無可以旁照者矣上曰諸大臣收議若來則該府諸堂亦各具意見論理草記之意分付可也上曰一律自王府可行之乎對曰臣姑未詢該府之前例而自王府直行恐無不可矣上曰近來臺臣未諳格例每以拿鞫設鞫混同爲辭而拿鞫卽拿處也禁堂開坐是謂之拿鞫且殺獄之用辟自秋曹行之則設有朝士之犯殺獄者亦當於王府用法矣然則王府之直用一律有何可疑乎對曰然矣仍命退諸臣以次退出
정조 16년
都承旨徐邁修坐左承旨申耆坐直右承旨李百亨坐左副承旨李喆模坐直右副承旨尹弼秉坐同副承旨金孝建坐注書李海淸病一員未差假注書宋知濂仕洪樂游仕直事變假注書任㸁仕
정조 16년
申耆以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
傳于金孝建曰傳香承旨馳詣宗廟景慕宮奉審摘奸以來
정조 16년
傳于金孝建曰前翰林李重蓮洪樂游敍用令該曹口傳還付牌招入直
정조 16년
吏曹口傳政事藝文館奉敎二單李重蓮洪樂游
정조 16년
傳于金孝建曰政官牌招開政
정조 16년
申耆啓曰合辭方張之時諫院無詣臺之員事甚未安今日政新除授臺諫待下批牌招獻納朴奎淳一體牌招何如傳曰允
정조 16년
尹弼秉以弘文館言啓曰本館下番闕直事甚未安今日政新除授玉堂待下批仍卽牌招以爲姑降入直何如傳曰允
정조 16년
有政吏批判書金履素在外參判朴祐源進參議未差左承旨申耆進啓曰判書在外參議未差小臣獨政未安何以爲之敢稟傳曰仍爲之以徐有秉爲承旨鄭來百爲正言沈興永爲校理吳在文爲司宰僉正兪漢純爲敦寧判官權心彦爲宗簿主簿申光直爲三登縣令贈吏判洪龍祚贈贊成例兼兼判義禁洪檍考
정조 16년
兵批判書李秉模病參判李鎭復病參議李濟萬病參知金載翼進右副承旨尹弼秉進副司果單李運行
정조 16년
申耆啓曰新除授承旨徐有秉卽爲牌招察任何如傳曰聞有實𧏮許遞前望單子入之
정조 16년
傳于申耆曰注書不能檢飭當該都承旨遞差注書徐有聞永削仕版
정조 16년
承旨前望單子入之徐邁修落點
정조 16년
傳于尹弼秉曰右承旨右副承旨入侍
정조 16년
注書徐有聞病代以洪樂游爲假注書
정조 16년
申耆啓曰領敦寧洪樂性領府事李福源左議政蔡濟恭右議政朴宗岳有稟達事來詣請對矣傳曰入侍
정조 16년
申耆啓曰判義禁洪檍知義禁金尙集具庠同義禁趙心泰有稟達事來詣請對矣傳曰入侍三司諸臣同爲入侍
정조 16년
以獻納朴奎淳牌不進罷職傳旨傳于金孝建曰只推
정조 16년
以慶尙監司鄭大容狀啓金山郡民家失火事傳于李百亨曰方農失所極爲矜悶致死人與有身役人異焉例有恤典雖無更論被燒小殘獨戶依他邑日前判下擧行事回諭
정조 16년
以忠淸監司朴天衡狀啓雨澤農形事傳于李百亨曰日前甘霔京中所得爲二寸餘矣觀此錦伯狀啓未滿一寸未知嶺南湖南之所得何如卽令廟堂關問草記
정조 16년
尹弼秉以都摠府言啓曰副摠管姜五成以禁衛中軍軍兵等中日試放事南別營晝仕出去之意敢啓傳曰知道
정조 16년
金孝建以義禁府言啓曰時囚罪人李淧不可循例捧供嚴問捧口招以入之意敢啓傳曰知道
정조 16년
金孝建以義禁府言啓曰罪人尹九宗更招公事判付內莫重處戞過及悖說肆發等事渠自渠口輸款則以其法處之而已擬律律名問于時原任諸大臣停當後稟處設鞫事堂堂王府何律不可施而豈必設鞫然後可以擧行古例亦自如此知悉事命下矣就議大臣則領敦寧府事洪樂性以爲尹九宗之不爲下馬於陵前至發凶言者窮凶絶悖全無人臣之禮漢法大不敬卽渠準備之律而犯上不道之說可謂兩罪俱發尤極凶慝矣謹按大典通編推斷條云凡亂言干犯於上情理切害者斬籍沒家産依此律處斷允合典章伏惟上裁云領中樞府事李福源以爲屛伏之中雖不敢隨例獻議而尹九宗罪犯古所未聞關係莫重依律文亟施典刑之外無容他議云左議政蔡濟恭以爲尹九宗之惠陵不下馬臣亦聞傳說已久而每以爲渠亦東國臣子寧有如許之理置之於半信半疑之科今者九宗之供不特以至重至嚴處不下馬自服竝與此陵亦下馬乎等語箇箇自服末乃以無臣節三字容易出口殆若例談嗚呼渠雖梟獍種子旣齒橫目之列又被作人之化背其倫常何至此極臣實骨顫心寒不能自定國無常刑則已如不然此等凶逆更於何用之第念一律至重所當欽之恤之無所不至雖如此凶賊如有一線可議之路而不爲覆難則輸款之賊渠豈有冤而愼克之道或恐未盡渠之悖逆之事在於十年以前而其時惠陵守直官之目覩而口播者今已作故質問無路所憑者惟若干陵卒納招於法曹之庭而已九宗旣不以陵卒之招爲不然則年之久近招之虛實今不當更煩致疑而但以九宗言之渠常出入從班與蚩氓有異豈不知此陵亦下馬乎云者實爲劇逆大憝無臣節云者非臣子所敢萌於心發諸口者而訊杖卄五度雖曰猛下精神必不至迷亂情節之自其口出有若茶飯常事此豈眞有其惡不得自掩而然歟抑虛妄之甚不能忍耐卄五杖而隨問目以服耶又或近日以來渠以病狂自居果非佯托則喪失常性不知其言之爲犯上不道而然歟萬有一如此則以非常性之言行不待時之誅恐有違於必死求生之義臣於此所知者惟王法之當用尾之以餘意者亦出於審愼之靡不用極安敢自以爲仰備採用也伏惟上裁云右議政朴宗岳以爲九宗妖慝凶悖之罪可勝誅哉可勝痛哉以其跡則不下輿是不道之事也以其言則肆發凶言是不道之說也以其心則以平日無臣節之心七字自渠口丁寧遲晩是不道之心也爲人臣罪關不道天地之所不容神人之所共憤臣觀其口招心寒骨靑直欲食其肉而寢其皮也金吾議讞援據典刑無容更議依議讞施行恐合事宜伏惟上裁云矣諸大臣獻議中左議政蔡濟恭獻議雖有尾陳之語而大體則皆以一律仰請矣以俄下筵敎分送郞官更爲往復則領敦寧府事洪樂性以爲前者獻議旣已指律則今無更達之辭云領中樞府事李福源以爲旣已依律文亟施典刑之意仰對則無容更議云右議政朴宗岳以爲更考法典則有曰干犯於上情理切害者斬籍沒家産此外無他可合律條依右律處斷斷不可已云矣臣等之見旣於昨日啓目中以犯上與亂言至請設鞫則今豈有他議而惟是捧結案一款招問律官詳考文跡則關係一律如貪汚殺人者自臣府果爲捧結案而至於惡逆則必待設鞫然後擧行九宗之罪實係惡逆揆以國體有不敢擅便成命之下不得擧行惶恐敢啓傳曰尹九宗之罪關係莫重亟施當律豈容一刻暫緩而係是古未聞今未聞之擧以重獄體之意使之收議諸大臣矣左相獻議旣有尾陳之言則所謂忠州當問漢之捉來捧招自可立判卿其申飭刑曹至於九宗供中不下藍輿及此陵亦下馬乎之悖說外又敢自稱以平日無臣節等語肆然發口此一款卽當嚴訊取服而昨因收議事未及下敎矣卿等卽爲開坐擧行渠犯之罔赦姑無論今番事若在先朝則處分之嚴截當如何哉近日擧措非敢雍容卽以渠病有無未及歸一而然也今則李淧旣拿囚不待忠州漢自可知之更爲嚴覈以聞大抵九宗之肆發有口皆傳無人不知旣登於筵奏則下屬所立證之事諸官其敢曰不知乎兩陵當該官爲先拿囚嚴問以聞其外諸官處各捧現告論理草記勘律可也
정조 16년
申耆以義禁府言啓曰今此親鞫時本府都事不可不備員出使都事徐澈修令該曹口傳相換何如傳曰允
정조 16년
申耆以義禁府言啓曰今此親鞫時假都事十員令該曹依例差出何如傳曰允
정조 16년
吏曹口傳政事禁府都事徐澈修東部都事元在明禁府都事宋彙敏濟用主簿鄭昌耆禁府都事鄭厚東引儀金基豐禁府都事吳在鎭司僕主簿李普源禁府都事姜善鎭戶曹佐郞閔琇禁府都事金履恭北部都事鄭文綏禁府都事林淵浩典牲奉事李鍾淑禁府都事朴宗明童蒙敎官宋益鼎以上相換
정조 16년
申耆以義禁府言啓曰今此親鞫時罪人往來例有軍兵排圍之事令訓鍊都監擧行何如傳曰允御營廳擧行可也
정조 16년
申耆以義禁府言啓曰保放罪人李光進還囚後照律以入之意敢啓傳曰知道
정조 16년
金孝建以義禁府言啓曰時囚罪人李光進開坐時以草記照律事命下矣李光進傳旨內居在大興瞰其本倅之上來捉來邸吏及隨陪各施嚴棍以土民而不顧城化之分替治下吏以騎士將不有飭敎之嚴法外用棍一則風化所關二則紀綱所在爲先拿問處之照律嚴勘罪取考律文則大典通編濫刑條有曰軍務外用棍者以濫刑律論官吏濫刑者杖一百徒三年推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖大明律存留養親條有曰凡祖父母父母老疾應侍家無以次成丁者若犯徒流收贖存留養親矣李光進杖一百收贖告身盡行追奪徒三年定配而其父年七十一無兄弟獨身云徒三年定配以父年七十一依律文收贖告身盡行追奪放送何如傳曰允如有功議各減一等可也
정조 16년
義禁府啓目罪人尹九宗更招云云批旨內辭意發問目各別嚴刑反覆盤詰則只以不忠無臣節遲晩其間陰凶情節終不輸款更加嚴刑取服何如判付啓渠敢以莫重處凶悖之說卽平日無臣節所致一依前說納招者究厥情狀尤爲痛惡無臣節云云是豈頂天立地者所敢發口者乎其矣情狀不可以草草數語究竟更加嚴覈以爲亟正常憲之地爲良如敎
정조 16년
執義李普天啓曰請爲奴罪人河翼龍亟令王府設鞫得情快正王法請前掌令柳施以遠竄之典請伊日憲府詣臺臺臣竝施刋削之典請秋曹罪人柳師文亟命王府設鞫嚴問期於得情快正王法答曰不允措辭見上
정조 16년
平安監司洪良浩疏曰伏以嗚呼亂逆何代無之而豈有外托匡救之名陰售構誣之計如星漢者乎人臣進言或有指陳衮闕刺口極論者而安有追提不敢言之地仰慼不忍聞之心如星漢者乎此實王法之所必誅神人之所共憝而乃殿下過加涵容旣惜其官名反諉以鄕闇三司論之而不從大臣言之而不從以至白首耆臣聯章致討而旣示嘉獎終靳允兪噫嘻殿下何有於幺麽一凶醜而待之以諫官恕之以一笑臣竊爲之愕然失圖繼之以憂慨也槪其凶疏上款專事閃倐隱映外面驟看有難領會而及至下款架虛鑿空指無爲有之語始覺其一篇旨意精神專出於上犯莫重之地仍遂誣聖之計至凶至憯如見肺肝噫嘻此輩伎倆夫豈一朝夕之故哉粵自戊己以來譸張醞釀危動國本無所不至思之痛心尙何忍言而逮至乙丙護法相傳一串貫來變亂層生殆無虛歲而惟其鋤治不嚴手段益熟眼無君父公肆詆誣如彼星漢之類乃敢騰諸章奏略無忌憚寧不痛哉嗚呼我聖上至德盛節在於不邇聲色不事游衍而至若法講之罕御非由典學之不懋蓋有苦心至痛群下孰不默揣而隱傷也然而聰明洞貫乎今古造次不離乎方冊固不待於仰勉矣彼星漢者久在簪紳之列亦有鼎鐺之耳寧有不知之理而始作然疑之語終肆悖慢之口此乃於敵以下所不敢加者古今天地寧有是耶槪聞其對人之語答人之書凶言悖說百倍於疏辭尤無顧忌怵畏之意云其平日之梟肚獍腸尤爲彰露此豈由鄕闇而然哉豈可付諸一笑而止哉論其唱出無根之說上逼至敬之地其罪不獨止於誣聖躬則殿下雖欲寬之而其奈國人之所共討宗社之所必誅何哉臣跡縻外藩不得與於聲討之列忠憤所激誓不與此賊俱生安得恬然坐視不效春秋人得誅之義乎抑臣於此別有所痛冤者臣卽舊日宮僚也首尾四載五八雷肆胄筵開講未嘗間斷而尙記丙子春臣在春坊今判書臣鄭景淳伴直桂坊矣一日先大王親臨時敏堂命侍臣進講臣與景淳挾綱目登筵時値夕曛未及擧燭而先世子開卷講讀英音洪暢先大王以通熟無滯大加嘉悅曁臣等亦承恩獎居然四十星霜若隔前生當時僚屬存者無幾追念往事每切傷痛忽於今日乃聞凶書闖發將以掩翳睿德疑眩群聽老而不死忍見此事恨未手磔口臠以洩此憤景淳身居散銜尙能慷慨聲討則臣何獨默然而已乎玆敢沬血緘辭隨啓封章伏乞聖明俯察危衷廓揮明斷亟將星漢快允群請以正倫綱以戢亂賊焉答曰省疏具悉見卿疏辭予雖無以爲心重臣疏批已詳言之矣
정조 16년
判義禁洪檍疏曰伏以君臣之倫卽天之經地之紀秉彝之所同得者一或有悖於此則春秋垂無將之誅漢法有不道之律此亘古亘今不易之大義也今者柳星漢之至凶劇逆實倫常之大變覆載之所不容而殿下於大小臣僚請討之論一例靳允令其一日二日假息於牖下臣誠不勝憂懣痛迫之至夫星漢之罪臺啓旣陳之矣諸臣已言之矣殿下必不以其論爲過而尙不賜一兪使王章有未伸之歎天討無可行之期若星漢之言有關聖躬而曲加涵貸則夫其故逼於至尊至敬之地肆發乎不忍不敢之說以紹述於戊己乙丙諸凶逆之套者此實宗社神人之所共憤痛豈可但謂之有關聖躬而已哉設令止此豈可以大逆誣上之賊擬議於論事建言之科也哉若以其官以諫名而務示優容則夫其悖逆之所蘊蓄狼毒之所觸發詬天罵日之說肆進於黈纊之下此卽從古亂逆之所不敢出前代史牒之所未嘗聞豈可以吠主反噬之惡而反計其伺盜捕鼠之名也哉臣伏見前後諸臣疏章之批辭旨凄愴諄勤戒飭有足以感動神鬼臣每奉讀不任臆塞而涕零惟是聖意之所不欲索言者臣亦未敢說到而第伏惟念我聖上之大孝出天至行超世雖以掩抑之思未忍御乎三講乃其咿唔之工嘗不轍於一日此固一國臣民之所共感歎而欽仰者也彼星漢亦非不知而不勝豺虺之毒恣發鴞獍之音況其四字凶言又是乙丙諸賊之所不敢道者也此天理之所不當赦而殿下之所不得恕者也至於新恩之駕前陪班乃是列朝之故事倡優之隨與皁隷等耳將臣之勝地讌遊自是佳辰之例規女樂之設與酒食無異此非徒無關於聖德亦豈聖上之所得知者而彼星漢乃架鑿虛空變幻事實自造妖言厚誣聖德欲以流布四方疑誤聽聞此非但爲逞凶肆毒之計而已乃是從前諸賊傳授至憯之跡其奸肚逆腸路人所知言念及此益不覺骨靑而膽掉也且其家居對人益肆不道旣登於憲臺之啓私書凶言百倍原疏至發於重臣之疏則凶如此賊逆如此賊者當誅不誅終未得夬正典刑所謂天之經地之紀人之秉彝無時而可明春秋之義漢官之法無時而可行爲今日北面於殿下者皆當明目張膽碎首力爭上以雪君父之誣下以懲亂逆之徒而苟不能感回於天聽則何以有辭於天下萬世也哉臣徒懷出位之懼尙抱共天之羞煩冤痛恨如不欲生金吾除命適在此際此實臣可言之會也玆敢沬血飮泣以效執藝之義伏乞聖明夬揮乾斷亟允群請使倫常得正亂逆知懼焉答曰省疏具悉不允
정조 16년
副校理李尙度疏曰伏以民彝日晦凶賊輩出星漢逆節尙稽顯戮而尹九宗之前後罪犯今又綻露無餘矣噫陵寢不下馬本是死罪而渠乃故犯於惠陵之前繼而有罔測不道之六字凶言以自釋其不下之意究厥心腸至凶極慘直是古今所無之大逆也嚴訊之下渠自承款傳說旣的負犯悉彰如此凶賊豈可一日容息於覆載之間哉若其佯狂一節前不病後不病乃於大論方張之際肆然違召自稱病狂佯而非眞昭不可掩夫星漢凶疏凡在含生之類莫不沬血致討而無端違牌背馳倫常已難免黨惡之罪況又設爲巧計忽地佯狂下欺一世上瞞君父人之狡惡胡至此極渠若一有狂名可判永作棄物而故爲此慌忙自廢之擧者必有着急不得已之故存於其間渠本以釁孽之蹤有回邪之性與星漢隣比相近腸肚相連之狀擧世皆知星漢凡有章疏九宗勢必參涉而及夫朝廷之上聲討方嚴黨與之誅自知難逭則乃托病狂之說欲掩通謀之跡噫嘻其亦妖且慝矣渠旣有陵寢不下馬之凶心逆腸宜其恬視君誣曲護凶賊陰慘情跡觸處呈露卽此按法萬戮猶輕而況其前犯關係至重尤是宗社之罪人萬世之劇逆也今則供辭旣已輸款情節更無可問惟當卽速處斷以洩天地神人之憤伏願亟降嚴命快正邦刑焉若夫逆星之罪惡固已罄悉於滿廷聲討之章一疏兩段已是凶逆之斷案而至於詬罵天日之說發於憲長之啓則此便是夏賊之一串凶腸也夫無禮於君者尙可以如鷹逐雀況使詬天罵日之劇賊大逆多日暇息共戴一天此何人理此何臣分念之及此直欲無生伏乞聖明夬揮乾斷亟從諸臣之請卽令王府設鞫嚴覈斷以當律以扶人紀以樹王綱千萬幸甚臣繼伏見金吾草記批旨下者有豈煩設鞫之命防守不設傳食如常臣於此尤不勝萬萬憂慨之至九宗負犯旣係大逆設鞫捧結案正刑自是次第事烏可比之於尋常死囚而不擧應行之典乎亦望具格設鞫卽施大逆之律以嚴國體焉臣解由未出自在當遞疏未蒙允虛縻多日揆以私義益切惶蹙伏願照例遞改以存公格焉省疏具悉僚員箚批詳言之解由勿拘察職
정조 16년
壬子閏四月十四日卯時上御誠正閣右承旨右副承旨入侍時右承旨李喆模右副承旨尹弼秉假注書林漢浩記注官承膺祚記事官林景鎭以次進伏訖上曰左承旨申耆上注書宋知濂入侍賤臣承命出傳耆知濂進伏上曰都承旨洪明浩傳香後馳詣宗廟景慕宮奉審摘奸事分付賤臣承命出傳敎耆曰左相收議其旨義何居耆曰臣亦未詳而大體則用極律爲宜之意也上曰捉問厥醫的知其狂與不狂而後可以處之矣耆曰渠供中旣以無臣節三字納招則不必更問於醫人矣上曰予則不省有此句矣注書出去持草供以入賤臣承命出去持草供入來上覽訖命弼秉書傳敎敎耆曰過陵不下馬時去向何陵齋室事査實之意刑判來待闕外分付可也命退承史以次退出
정조 16년
壬子閏四月十四日酉時上御熙政堂時原任大臣閣臣金吾堂上請對三司諸臣同爲入侍時都承旨徐邁修左承旨申耆右承旨李百亨左副承旨李喆模右副承旨尹弼秉同副承旨金孝建假注書宋知濂洪樂游記事官李重蓮林景鎭領敦寧洪樂性領府事李福源左議政蔡濟恭右議政朴宗岳原任提學吳載純原任直提學李秉模朴祐源直提學金憙原任直閣徐鼎修鄭東浚徐龍輔尹行任檢校直閣李晩秀徐榮輔直閣南公轍待敎徐有榘判義禁洪檍知義禁金尙集具庠同義禁趙心泰大司憲李洪載大司諫尹行元執義李普天獻納朴奎淳持平洪克浩校理沈興永尹光普副校理李尙度宋祥濂副修撰崔顯重藥房提調鄭昌順以次進伏訖上曰大臣進前可也樂性等曰聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣上曰今日推覈時尹九宗又有不道之凶言禁堂至有請對之擧凶言不可屢次說到故卿等及三司諸臣竝命入侍使之共聞矣禁堂進前仰奏可也檍等曰俄者盤問時以無臣節三字反復詰問其情節則肆發四字不道之凶言以爲昨供中無臣節云者卽渠於懿陵有不臣之心云聞此窮凶絶悖之說心寒骨顫不忍筆之於草供又不敢循例修啓敢此請對矣上震驚曰此何凶言此何凶言頂天立地世豈有如許窮凶極惡萬剮猶輕之劇逆乎莫重莫嚴至尊至敬之地肆然語犯至有詬天之說近來倫彝斁絶亂逆層生而亘古亘今安有似此劇賊耶聞此凶言予心之痛迫當何如先大王出天之孝友東土含生孰不欽仰而渠何敢發此凶言耶卿等以耆舊之臣粵在先朝亦必屢經凶醜變怪之事而似此凶逆亦豈見之乎先王在天之靈如有降監則其所驚痛尤當如何以予體先王之心事當躬臨盤問卽施肆市之典情文卽然而適値明日虔齋所重尤有別焉以是咨且卿等之意何如樂性等曰古今天下豈有如許凶言悖說聞來不覺心骨悚然直欲手磔而口臠今無更問之端不待時處斬宜矣先大王盛德至孝臣等之所覩記所欽仰而豈意此等凶醜肆發不道之說於莫重地耶明日虔齋旣有所重則雖今日之內可以捧結案擧行矣上曰此當百官儒生序立後可以行刑自有擧行節次必致夜未明之慮矣樂性等曰旣不親問則委官捧結案擧行必不至夜深矣昌順曰向來夏賊之變未及鉤問而卽地用刑之故又出此變臣意則更爲盤問鉤得其窩窟根柢然後用法不爲晩矣此賊與星漢一而二二而一卽一夏賊亟先以此鉤覈宜矣載純秉模等曰重臣之言誠是矣豈可但以徑斃爲慮而遽捧結案使窩窟根柢終未得覰破則亂逆無所懲畏矣濟恭曰今此凶言出後渠之佯狂猶屬餘事爲敎而此有不然者星賊之語犯至尊至敬之地則一也爲今日臣子之心豈可論之以錙銖有間乎今則九宗佯狂的實無疑矣故臣於昨日獻議有所尾附者蓋慮更不鉤覈而遽爾用刑則渠之徒黨後必以狂易者用法作一口實以歸刑政之累故也上曰所重關係則果一也而但柳星漢之有情無情九宗之有病無病初未詳知而九宗今以不下馬一事肆發凶言轉至於此矣至若星漢則如欲鞫之何待九宗事出後始可鉤問耶濟恭曰今則九宗之佯狂稱病眞贓旣露鞫一九宗而星漢之有情自可打破而可以一時用法矣上曰若欲問之豈待卿言而他大臣之意何如宗岳曰臣意與左相所奏大同小異矣上敎檍曰罪人納供之際果驗其眞箇托病乎檍曰少無病氣矣上又敎曰罪人有怯意耶尙集曰再昨初訊時略有怯意矣今日則少無怯意而顯有狠毒之色矣上敎檍等曰罪人姑無徑斃之慮耶檍曰連日嚴刑果不無此慮矣昌順曰若不盤覈其窩窟徑卽行刑則只誅一九宗何足以伸天討洩輿憤乎以是論之徑斃之慮猶屬輕矣而莫急者盤覈窩窟矣樂性曰左揆與重臣之奏俱得之而臣意則罪人萬一徑斃王章無以伸矣上曰予實欲親問用法而第以明日事之有所重故臨殿已久尙此咨且而日勢又迫曛卿等速宜陳達可也昌順曰體國大臣若推鞫則亦無異於親問而且親鞫曾不爲拘於齋日矣上曰先朝辛卯年五月典設司齋宿時果有親鞫之例而今番則北道本宮酌獻禮係是初行事尤有所憧憧愼重者故耳且推鞫法意甚輕今則事體自別故所以俯詢於卿等者此也檍曰幺麽一囚卽是已承款之賊何必親問乎昌順曰肅廟者朝庚申獄亦不爲親問矣上曰設鞫爲捧結案而已則過齋後用法一也予豈取便而遣委官替行乎但齋日所重尤別不可不依卿等言以推鞫擧行矣命耆書傳敎曰今聞金吾諸堂請對之言尹九宗供中向莫重處有窮凶絶悖罔測不道萬剮猶輕之說云若以先王之心爲心則親問正律豈可晷刻緩忽而明日適値爲所重虔齋之日不得不付之委官先以推鞫擧行九宗今無更問之事卽捧結案以聞委官右議政進去上曰委官右下位中誰當進去耶近來則時原任俱進此非古規而卽謬例矣承旨出去招問解事府吏卽爲回奏可也孝建承命出回奏曰府吏亦無知前例者矣上曰下位當進右相進去可也宗岳曰推鞫事命下矣直閣南公轍校理沈興永副校理李尙度宋祥濂問郞差下何如上曰依爲之出擧條上曰更思之明日卽眞殿行禮之日也其在仰體之意尤不可付之委官而已今夜三更前可以收殺則不必爲礙於明日坐齋矣命耆書傳敎曰更思今日三更內擧行則足可致齋付之委官終涉悚然以親鞫擧行處所以備邊司爲之命書榻敎曰時原任大臣金吾堂上左右捕將兩司諸臣牌招命書傳敎曰侍衛以入直擧行訓將以金虎門入直軍敦化門外排立上曰宮城扈衛置之出榻敎上曰今日親鞫時挾輦軍一百名金虎門軍餉色軍爲之禁軍與入直二番排立出榻敎命退諸臣以次退出
정조 16년
壬子閏四月十四日初更上詣備邊司親鞫入侍時都承旨徐邁修左承旨申耆右承旨李百亨左副承旨李喆模右副承旨尹弼秉同副承旨金孝建記事官李海淸假注書洪樂游事變假注書任㸁記事官李重蓮林景鎭原任提學吳載純原任直提學朴祐源原任直閣徐鼎修鄭東浚徐龍輔尹行任檢敎直閣李晩秀徐榮輔待敎徐有榘以次侍立上具翼善冠衮龍袍乘輿出協陽門由肅章門出敦化門入備邊司大門降輿陞座命書傳敎曰副修撰崔顯重副司果李明淵金熙朝金達淳問事郞廳差下上曰罪人上之此下在事變日記上曰大臣金吾堂上左右捕將問事郞廳進不進斯速知入仍令入侍可也㸁承命出傳左議政蔡濟恭右議政朴宗岳判義禁洪檍知義禁金尙集具庠同義禁趙心泰大司憲李洪載大司諫尹行元執義李普天獻納朴奎淳持平洪克浩左邊捕盜大將趙圭鎭問事郞廳南公轍沈興永李尙度宋祥濂崔顯重金熙朝李明淵金達淳刑房都事朴宗明嚴思勉文書色都事洪景斗林淵浩以次列立宗岳曰領敦寧領府事來待門外而艱於升降不得上殿云矣上曰唯上敎心泰曰羅卒皆已待令乎卿須下去申飭擧行可也耆曰問事床紫門監事當趁時待令而屢度催促不卽持入事極駭然該監官員所當重勘而本院請推之外無他可施之罰何以爲之敢稟上曰拿處可也出擧條上曰罪人供招中偏黨之說尤萬萬窮凶絶悖矣問郞之敢以此等囚供前奏甚駭然矣濟恭曰罪人納招則肆發色目中云云之說而問郞不敢直達以偏黨二字仰奏云此等凶悖之言往牒所無矣宗岳曰亂逆從古何限而豈有如此窮凶不敢之供乎昌順秉模曰今於親訊之下敢以偏黨之說肆然納供必有一種梟獍之徒嘗所綢繆者其窮凶情節更爲盤覈宜矣上曰渠雖卑微亦先朝造化中一物而有此亘萬古所未聞所不道之凶言悖說倫彝之斁絶義理之晦塞無復餘地矣檍曰罪人氣塞有徑斃之慮矣上曰救療及守幕各別申飭環衛軍兵御將出去申飭可也上曰都事擧行全不成樣十都事一竝相換可也耆曰罪人所處假家尙不造給云矣上曰繕工提調推考郞廳先汰後拿出榻敎宗岳曰深夜親臨聖體勞動區區下情不勝悶迫矣臣等謹當盤覈伏願亟命回鑾焉上曰罪人之窮凶情節渠已承款無餘而卿等益加盤問後卽捧結案可也夜已四更虔齋在卽親鞫姑罷命耆書傳敎曰夜將撤漏明日齋日相値親鞫姑罷以庭鞫爲之洪載等曰更漏已深合啓府院前啓例不得仰奏矣上曰唯上曰問郞南公轍代朴奎淳爲之上曰獻納朴奎淳許遞出駕前下敎上乘輿出大門入敦化門由肅章門入宣化門還內諸臣以次退出
정조 16년
壬子閏四月十四日四更上御重熙堂同副承旨入侍時同副承旨金孝建假注書洪樂游記注官承膺祚記事官林景鎭以次進伏訖上曰進御交感蔘橘茶一貼煎入出榻敎命書傳敎曰庭鞫姑罷命退承史以次退出
정조 16년
都承旨徐邁修坐左承旨申耆坐右承旨李百亨坐直左副承旨李喆模坐右副承旨尹弼秉坐直同副承旨金孝建坐注書李海淸病一員未差假注書宋知濂仕洪樂游仕直事變假注書任㸁仕
정조 16년
徐邁修啓曰明日永興本宮攝行酌獻禮齋戒相値視事頉稟之意敢啓傳曰知道
정조 16년
徐邁修啓曰副校理李尙度纔已削職出去玉堂上下番俱空事甚未安校理尹光普沈興永副校理宋祥濂副修撰崔顯重竝卽牌招推移入直何如傳曰允
정조 16년
金孝建啓曰校理尹光普沈興永副校理宋祥濂陳疏留院副校理申馥修撰金翰東金熙稷副修撰李遇濟俱在外副修撰崔顯重牌不進罷職傳旨今方捧入而玉堂上下番俱空事甚未安未差之代今日政差出竝待下批牌招以爲入直之地何如傳曰允
정조 16년
傳于申耆曰左承旨入侍
정조 16년
李百亨以刑曹言啓曰依下敎陵卒等處罪人尹九宗過惠陵不下藍輿時向往何陵齋室事及其時七陵官員姓名査問則以爲崇陵官員欲往諸陵則必戞過惠陵紅箭門外而尹九宗不下藍輿者前後爲屢次其一次則適値夜深執炬前導之故歸自惠陵齋室之狀至今記得而其餘數次則他陵往來無日無之故的向何陵齋室茫未記得至於陵官姓名則崇陵參奉趙鎭明惠陵別檢任希一參奉洪徽河而他陵官員則渠輩無以記知云故自己亥七月九宗除別檢之後至壬寅正月九宗移職之前其間各陵官員姓名各捧現告則令李胤馥具性玉參奉沈公著令朴載德閔垠柳明渭參奉李普衍趙雲紀別檢李祖承李尙度參奉任希默別檢姜栳愼師稷權應範參奉金益休李惟簡趙鎭明別檢任希一參奉洪徽河別檢鄭致淳李魯春李升運參奉李廷書李英澤開錄以入之意敢啓傳曰爲僚官者及爲本陵官者毋論知與未及知不卽告官之罪焉敢逭乎趙鎭明任希一竝施投竄之典其外諸官豈有無一人不聞不知者不知之罪亦宜懲勵竝施削職之典身故遭故及在謫者竝勿論可也
정조 16년
有政吏批判書金履素在外參判朴祐源進參議未差右承旨李百亨進啓曰判書金履素在外參議未差小臣獨政未安何以爲之敢稟傳曰仍爲之
정조 16년
以柳匡天爲獻納申馥爲副校理金履禧爲刑曹參議姜垣爲工曹參議金基厚鄭殷祥爲工曹正郞李明淵爲兵曹佐郞李中權爲厚陵令柳詢爲西部令尹光心爲濟用主簿朴始榮爲禮賓主簿金載翼爲靈光郡守李端亨爲大丘判官南命寬爲淸河縣監申獻朝爲兵曹參知尹行履爲軍資正車信用爲典籍金獻行爲典獄主簿趙鎭坤爲咸悅縣監宋時淵爲漢城判官卞光復爲活人別提李太亨爲副應敎
정조 16년
兵批判書李秉模參判李鎭復參議李濟萬病參知金載翼進右副承旨尹弼秉進副護軍徐有秉副司直洪明浩朴奎淳金樂誠已上竝單付
정조 16년
以副修撰崔顯重牌不進罷職傳旨傳于尹弼秉曰只推
정조 16년
以慶尙監司鄭大容狀啓尙州民家失火事傳于李百亨曰依昨下有旨擧行事回諭
정조 16년
尹弼秉啓曰副校理申馥時在慶尙道安東地經筵入番事緊斯速乘馹上來事下諭何如傳曰允
정조 16년
壬子閏四月十五日未時上御重熙堂左承旨入侍時左承旨申耆假注書洪樂游記事官徐有榘林景鎭以次進伏訖命書刑曹草記判付訖上曰政官牌招開政出榻敎上曰中宮殿進御加減太和湯十貼製入出榻敎耆曰同罪未敍人隨卽提稟事曾有定式矣前校理崔顯重旣已蒙敍除職而前正言李益恢乃是同罪人故敢此仰達矣上曰敍用卿宰以下罷散人甚多云一體敍用可也出擧條命退承史以次退出
정조 16년
都承旨徐邁修坐左承旨申耆坐右承旨李百亨坐左副承旨李喆模坐直右副承旨尹弼秉坐同副承旨金孝建坐直注書李海淸病一員未差假注書宋知濂仕洪樂游仕直事變假注書任㸁仕
정조 16년
以副應敎李太亨牌不進罷職傳旨傳于李喆模曰只推
정조 16년
以副修撰崔顯重牌不進罷職傳旨傳于李喆模曰只推
정조 16년
金孝建啓曰副修撰崔顯重旣有只推之命更卽牌招入直何如傳曰允
정조 16년
兵曹口傳政事副司果金羲淳李肇源嚴耆鄭魯榮
정조 16년
金孝建以敦寧府言啓曰卽接◆◆◆北漢行宮修改之役今已告訖內正殿移安御牒前期還安于外行宮然後內正殿亦皆一體修改計料自本府草記稟處之意有所論報依所報發遣府郞廳還安于外行宮何如傳曰允
정조 16년
金孝建以兵曹言啓曰卽接西所衛將鄭信達牒報則北水閣東邊鐵門一隻杖夫下磚石沈墊傾仄云故自臣曹摘奸則果如報辭磚石傾仄鐵門上下無所依靠其餘五隻雖不全體破傷亦宜時急修補故令該曹斯速打造修改亦令紫門監爲先堅實樹柵而其在愼重之道不可疎虞西營入直訓局軍十名除出限修改間嚴加守直之意分付何如傳曰明日修改可也
정조 16년
金孝建以訓鍊都監言啓曰因兵曹草記北水閣東邊鐵門一隻破傷處西營入直軍十名除出將校一人率領限修改間嚴加守直之意敢啓傳曰知道
정조 16년
今閏四月十六日寅時上御重熙堂都承旨人侍時都承旨徐邁修假注書宋知濂記事官徐有榘林景鎭以次進伏訖上曰中宮殿湯劑有製入之敎卿知之乎對曰俄已伏承下敎矣上曰自今日十貼式製入可也仍命書玉堂牌招啓辭允字訖命退請臣以次退出
정조 16년
壬子閏四月十六日辰時上御重熙堂同副承旨入侍時同副承旨金孝建假注書洪樂游記事官徐有榘林景鎭以次進伏訖命讀公事書判付訖命退承史以次退出
정조 16년
都承旨未差左承旨申耆坐右承旨李百亨坐左副承旨李喆模坐右副承旨尹弼秉坐直同副承旨金孝建坐直注書李海淸病一員未差假注書宋知濂仕洪樂游仕直事變假注書任㸁仕
정조 16년
藥房都提調朴宗岳提調鄭昌順副提調徐邁修啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道慈殿慈宮氣候一樣卿等不必入侍矣
정조 16년
申耆啓曰來二十一曰朝參日次矣敢稟傳曰停
정조 16년
傳于李百亨曰禮房承旨推考房承旨右承旨右副承旨入侍
정조 16년
傳于金孝建曰當該戶曹郞廳及紫門監官員竝拿處
정조 16년
金孝建啓曰卽者議政府錄事來言右議政朴宗岳以爲臣於箚子中逆賊四字凶言無難筆之於書及承嚴敎惟隕震懍求死不得走伏金吾門外恭俟鈇鉞之誅云仍納命召何以爲之敢稟傳曰聞尋常語言之悖理乖義念古人耳可聞口不可言之戒只可斥而絶之未可誦而傳之則九宗向莫重處肆發者果何等窮宇亘宙彌天極地之凶言終古亂逆所未敢爲者九宗敢爲之豈眞九宗螫肝蜮肺而然哉邇來人紀盩天常晦駸駸爲長夜昏衢魑魅魍魎之藪言念及此不覺繚壁發歎坐而待朝爲今日垂紳搢笏者苟有一分同得之不泯孰不欲各效秉燭隨之義以期乎不逢不若則無論小官大官此而一或冥其尙曰盡臣臣之職乎大抵九鼎且待人而實況重於九鼎之天常人紀安得不待人而皎躍乎所欲淬礪宜從大官而求備箚辭可謂大妄發不須更說右議政朴宗岳亟施爲先罷職之典
정조 16년
金孝建啓曰卽者義禁府都事來言右議政朴宗岳今方待命於金吾門外云係是大臣去就敢啓傳曰知道
정조 16년
傳于金孝建曰禁直諸臣應製科次已久未遑論賞矣七言長篇三上兵曹佐郞申光河連三次居首陞敍之次檢書官朴齊家之次承旨尹弼秉之次檢書官柳得恭內下紙筆墨施賞
정조 16년
以具膺宋景載囚單子傳于金孝建曰付過放送
정조 16년
以副應敎李太亨副修撰崔顯重牌不進罷職傳旨傳于金孝建曰只推
정조 16년
李百亨啓曰玉堂上下番俱空已至經宿事甚未安副應敎李太亨旣有只推之命卽爲牌招入直何如傳曰允
정조 16년
李百亨啓曰玉堂上下番俱空已至經宿事甚未安副修撰崔顯重旣有只推之命更卽牌招入直何如傳曰允
정조 16년
尹弼秉啓曰諸承旨疏批已下件直無人同副承旨金孝建卽爲牌招左承旨申耆右承旨李百亨所當牌招而拘於廳規不得諸牌何以爲之敢稟侍曰允諸承旨亦爲牌招
정조 16년
申耆以景慕宮都提調言啓曰太常所進櫻桃今方薦新於本宮而宮苑櫻桃爛熟尙遠待爛熟薦新之意敢啓傳曰知道
정조 16년
尹弼秉以壯勇營言啓曰今閏四月十七日本營中日試射時鳥銃沒技人別單書入之意敢啓傳曰知道
정조 16년
尹弼秉以兵曹言啓曰今日初昏時蠶頭下山腰有火光故發遣校卒捉來査問則李德彬李乭伊金大得等所供內矣身以屠牛漢行刑時使用次捉囚刑曹今纔放出而無處呼訴有此放火之擧同謀者六名內作頭者劉昌任而矣身外三名同時被捉於他營門云矣日前蠶頭放火之擧已極驚駭曾未幾何又有此擧若不置法無以懲後右漢等竝與他營門所捉移送法司依律處斷飭敎之下不能先期禁戢該營大將李漢豐爲先從重推考該道參軍決棍汰去禁松軍等各別嚴棍何如傳曰允該曹之捉置以待者雖是法外渠輩焉敢放火卿於明日習陣回示嚴棍絶島爲奴異於烽臺近處不及山腰以上則此非登聞之事而如是草記反損國法卿則從重推考此後法典所載禁標之外無論叢祠之燃燭雜人之焫火卿與該營分管不當禁者勿禁當禁者自斷嚴治無敢更爲煩徹可也
정조 16년
尹弼秉以兵曹言啓曰北水閣鐵門自該曹今已修改把守軍兵解送之意分付該營何如傳曰允
정조 16년
尹弼秉以訓鍊都監言啓曰因兵曹草記北水閣東邊鐵門破傷處今已修改把守西營軍十名還入直所將校解送之意敢啓傳曰知道
정조 16년
李百亨以義禁府言啓曰李光進杖一百收贖告身盡行追奪徒三年定配以其父年七十一歲收贖照律草記批旨內如有功議各減一等事命下矣李光進十二代祖㝓敵愾功臣云功減一等告身盡行追奪杖九十徒二年半定配收贖之意敢啓傳曰知道
정조 16년
李百亨以義禁府言啓曰刑曹草記批旨內趙鎭明任希一竝施投竄之典其外諸官豈有無一員不聞不知者不知之罪亦宜懲勵竝施削職之典身故遭故及在謫者竝勿論事命下矣趙鎭明前以他罪全羅道珍島郡金甲島減死定配任希一身故云竝勿論之意敢啓傳曰知道
정조 16년
李百亨以義禁府言啓曰因全羅道監司鄭民始狀啓司僕寺覆啓內濟州前判官全宇成金再郁鄭鍊旌義前縣監任光鉉李甲龍等竝令該府拿問勘處事允下矣全宇成時在慶尙道醴泉地李甲龍時在丹城地任光鉉時在京畿楊根地云依例發遣府羅將竝拿來金再郁鄭鍊已爲身故云罪名勿論何如傳曰允
정조 16년
申耆以義禁府言啓曰鞫廳救療醫員吳益忠手本內鞫廳罪人尹九宗屢次受刑之後杖毒上衝杖處破爛面色萎黃牙關緊急目睛直視云以相當藥物十分救療之意敢啓傳曰知道
정조 16년
申耆以義禁府言啓曰鞫廳救療醫員吳益忠手本內鞫廳罪人尹九宗屢次受刑之後杖毒上衝杖處破爛面色萎黃牙關緊急目睛直視云以相當藥物救療矣今月十五日辰時量物故令漢城府依例檢驗之意敢啓傳曰知道
정조 16년
李百亨以漢城府言啓曰鞫廳物故罪人九宗屍身乙今月十五日巳時量自義禁府出給故發遣郞廳西小門外依例檢驗用眞醋法物飜轉洗淨又用銀釵二箇揷入口中與穀道移時取出釵色俱爲不變左右膁肕上訊杖痕長一尺一寸廣六寸五分肉綻骨露黑黯色堅硬自兩膝上至胯腿紫赤色微硬實因段杖毒致死的實之意敢啓傳曰知道
정조 16년
大司憲李洪載大司諫尹行元執義李普天持平洪克浩柳誨獻納柳匡天正言鄭來百啓曰請遲晩後物故罪人啓能亟施孥籍之典趾賊等凶種快施邦刑養遂獻遂李觀源竝令王府設鞫得情請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情快正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請放逐鄕里罪人金重淳趙德涵亟令王府設鞫嚴問快施當律請柳星漢設鞫嚴問期於得情快正邦刑措辭見上噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆膓昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心膓屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及顯戮致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍彦之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答曰不允末端事大臣箚批見之則可以知之然以先王之心爲心則受敎亦當有所一分容議於斡旋而昭揭者金石之典也當博詢後裁處矣
정조 16년
大同憲李洪載執義李普天持平洪克浩柳誨啓曰請爲奴罪人河翼龍亟令王府設鞫得情快正王法請前掌令柳施以遠竄之典請伊日憲府詣臺臺臣竝施刊削之典請秋曹罪人柳師文亟命王府設鞫嚴問期於得情快正王法措辭見上答曰不允
정조 16년
大司諫尹行元獻納柳匡天正言鄭來百啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典請秋曹罪人柳師文亟令王府設鞫嚴問夬正典刑措辭見上答曰不允
정조 16년
領敦寧府事洪樂性領中樞府事李福源箚曰伏以逆豎徑斃王法未行輿情憤迫歷日冞切臣等於日昨親訊命下後退自前席先詣籌司擬與時任大臣入侍帳殿而時値黑夜咫尺難前昏視蹇步欲强不得只得屛伏環衛之外祗行迎送之禮而已義虧沐浴悚惶無地追聞九宗之鞫庭所供至凶絶悖萬倍於金吾輸款雖未目擊耳剽不勝骨顫髮豎恨不得卽地手磔口臠少洩弸中之憤惋耳噫嘻亂臣賊子何代無之而如此劇逆古所未聞序立肆市雖無可及而戮屍孥籍之典豈不亟施於窮天地亘古今所無之凶賊乎臣等伏讀以先王之心爲心之敎盰瞻益激涕淚自逬莊誦再三不勝欽仰使此賊懷此凶心北面今日而不能逆覩早辨嚴加誅絶者臣等之罪也使此賊發此凶言至徹天聽而不能卽捧結案明正典刑者亦臣等之罪也碪斧未加梟獍先斃王章無處可伸輿憤無時可紓今之所可行者惟有書經中劓殄無遺育一句語而已逆節之昭著凶款之屢輸旣在於物故之前則尤不可以追施論也伏望聖明俯循群情夬施戮屍之律俾洩神人之憤焉答曰省箚具悉卿等之懇九宗事雖凶極妖比之聖國禧魯尙有差等又比之耉輝亦然耉輝之於乙亥年旋有禁令載之金石所以至今未施或旣施旋收於聖國等諸賊也仍傳曰此批答遣史官傳諭
정조 16년
左議政蔡濟恭箚曰伏以今日廷臣何其晦盲義理之甚也夫景廟四載臨御之君父也先世子十四年聽政之儲君也東土含生之乃祖乃父夫孰不委質於景廟之廷無小無大夫孰不北面於先世子之前乎不幸搢紳之間門戶分割利己急於衛國護黨重於尊君在景廟則如尹九宗之極逆敢以不臣之語肆然發口在先世子則如柳星漢之兇賊以因噎等句隱映上逼嗚呼我國雖小以秉禮守義見重於天下者已千有餘年以今觀之將不免夷狄禽獸之歸忠臣志士安得不痛骨而腐心也夫爲人臣者忠於君心也逆於君亦心也心一而已以一人之心忠於彼而逆於此天下無是事也以是言之不臣景廟者寧有忠於先大王之理譸張先世子者寧有愛戴我殿下之心乎九宗星漢其爲逆條件雖殊其爲心一串貫來國家治逆之法不可一嚴而一弛也明矣我殿下天姿至仁好生是先凶徒之自抵天綱者雖不得不按法行誅而處置之間終近姑息雖以載籍以來所無之凶逆如夏材尙不打破其窩窟根柢以致九宗漢漢輩接跡而起矣九宗星漢雖是梟獍心腸渠本卑微單寒之類耳苟非習熟見聞於窩窟根柢之地則安敢晘然若有恃肆發至凶之口若是其無憚也向日右相所奏窩窟根柢覈得之請誠知急先務之語也夫何近日以來廷臣之同聲以討者都在於九宗之逆而星漢則有若置之忘域者然臣未知先世子之逆不及於景廟之逆而然耶九宗未及剮磔遽報徑斃天地神人之憤千古鬱結而所可鞫者獨星漢在耳若一日二日弛縱如初則王法從此掃地設令用法不覈得其窩窟根柢而姑息如前則星漢雖誅將不知幾星漢掦眉肆氣於下而義理無可明之日寧不痛心也哉臣於昨日以輿疾討賊之義强起拚死進詣文陛而精神如在煙霧言語未能接續終不得痛陳義理力回天聽大官如此他尙何說罷歸之後賤疾陟劇惟俟符到復起造朝非所可擬忠憤所激不能按抑呼成短箚仰瀆宸嚴伏乞聖上念義理之至重察臣言之非妄亟命設鞫拿致星漢窮訊其情狀嚴覈其窩窟快正邦刑使義理昭揭宇宙凶徒少有嚴憚宗社幸甚臣民幸甚取進止答曰省箚具悉卿懇義理晦盲也故卿乃爲此抗箚剖判之擧而不暇念及於慼我先王之心與予小子之心也此非批旨間所可形容作答者矣下此刑政一款竝訊尹九宗而稽鞫柳星漢者非弛縱也非姑息也言不盡意望須理推卿其安心調攝俟間卽起視事仍傳曰此批答遣史官傳諭于左議政
정조 16년
同副承旨金孝建疏曰伏以逆賊九宗卽載籍以來所未有之極惡大憝顯戮未施經斃獄中群下之腐心痛骨倘復如何最其供招中四字凶言雖於聲討之章宜不忍沘筆提及而俄者右議政朴宗岳箚子之書此句語似緣於未得深思之致臣以該房不能照檢矇然捧入致勤箚本還送之命臣之不職之失於是乎著矣玆敢冒上短章忙出禁扃伏乞聖明俯垂諒察亟削臣職以安私分仍治臣罪以肅朝綱千萬幸甚云云答曰省疏具悉爾其勿辭察職
정조 16년
左承旨申耆右承旨李百亨右副承旨尹弼秉聯名疏曰伏以卽者同副承旨金孝建以右議政朴宗岳箚子捧入事引罪徑出矣逆賊九宗之四字凶言從古亂逆之所不敢道者則雖在懲討之章決不忍書此句語而相箚到院時臣等亦在院中不能照檢遽然捧入溺職之失宜無異同今於該房逬出之後有不敢晏然在職忙陳短章相率徑出伏乞聖明俯垂諒察亟削臣等之職以安私分仍治臣等擅離之罪以肅朝綱不勝幸甚臣等無任云云答曰省疏具悉爾等勿辭察職
정조 16년
壬子閏四月十七日辰時上御誠正閣禮房承旨推考房承旨右承旨右副承旨入侍時都承旨徐邁修左承旨申耆右承旨李百亨右副承旨尹弼秉假注書洪樂游記注官承膺祚記事官林景鎭以次進伏訖命耆書傳敎曰凡於大小祀享各有齋令日限至於親行酌獻散致齋俱備今番遣宗伯北道兩本宮及眞殿攝行酌獻之禮而禮則義起齋同親行政院之書出齋日於朝紙事理當然而祀享用齋例不逾禮畢以後則昨日卽濬源殿酌獻禮齋日而以永興本宮酌獻禮正日用齋者莫重齋令有此疎忽該房之書出雖難免不審設曹之無一言往復者亦甚溺職該房承旨及該曹堂上一竝遞差在院承旨從重推考其時傳香承旨之亦無一言者尤爲未安亦爲遞差朝紙卽令釐正以示重祀典之意命百亨弼秉書判付訖耆曰禁府推案修整以來將入啓乎上曰藏于事變日記庫中可也命退承史以次退出
정조 16년
都承旨未差左承旨申耆坐直右承旨李百亨坐左副承旨未差右副承旨尹弼秉坐同副承旨金孝建坐直注書李海淸仕一員未差假注書鄭尙愚仕直事變假注書任㸁仕
정조 16년
申耆啓曰假注書鄭尙愚時無職名令該曹依例付軍職冠帶常仕何如傳曰允
정조 16년
以禁府黃道源原情啓目傳于申耆曰附過放送是誰之孫本職汰去亦爲分揀
정조 16년
大司憲李洪載大司諫尹行元執義李普天持平洪克浩柳誨獻納柳匡天正言鄭來百啓曰臣等俱以無似猥叨言責目見窮天地亘古今所無之凶逆沬血飮泣濟聲陳啓冀施孥籍之典昨伏承批旨有博詢裁處之敎臣等相顧欣幸庶洩神人之憤矣今日傳啓喉院以直書凶言中二字不爲入啓臣等急於聲討以不忍書之二字率爾書之者莫非臣等不審之失滿心悚惶無地自容以此情踪其何敢一刻仍冒於臺次乎請命遞斥臣等之職答曰臺閣言事寧激無渝則設有不審之失宜付寬恕之科且異於無端全騰則亦容有區別勿辭啓辭中斯速釐正可也
정조 16년
金孝建啓曰大司憲李洪載大司諫尹行元執義李普天持平洪克浩柳誨獻納柳匡天正言鄭來百一日再啓煩瀆退待物論矣敢啓傳曰知道
정조 16년
壬子閏四月十八日午時上御重熙堂同副承旨入侍時同副承旨金孝建記事官李海淸洪樂游林景鎭以次進伏訖上曰王大妃殿進御一錢重人蔘養胃湯自今日限十貼煎入出榻敎命退承史以次退出
정조 16년
行都承旨洪明浩未肅拜行左承旨李亨元未肅拜行右承旨徐龍輔未肅拜左副承旨林濟遠未肅拜右副承旨尹弼秉坐直同副承旨金孝建坐直注書李海淸仕直一員未差假注書鄭尙愚仕事變假注書任㸁仕
정조 16년
尹弼秉啓曰大司憲李洪載執義李普天持平洪克浩柳誨引避退待掌令金星甲李柱延在外監察茶時之意敢啓傳曰知道
정조 16년
金孝建啓曰副應敎李太亨副修撰崔顯重牌不進罷職傳旨今方捧入而校理尹光普沈興永副校理宋祥濂疏批未下副校理申馥修撰金翰東金熙稷副修撰李遇濟俱在外玉堂上下番俱空已至經宿事甚未安未差之代政官牌招開政差出竝待下批牌招以爲入直之地何如傳曰允
정조 16년
金孝建啓曰吏曹郞廳來言承旨有闕政事取稟傳曰當日爲之
정조 16년
傳于尹弼秉曰左承旨右承旨入侍
정조 16년
以副修撰崔顯重牌不進罷職傳旨傳于金孝建曰只推
정조 16년
金孝建啓曰玉堂上下番俱空已至多日事甚未安副應敎李太亨副修撰崔顯重旣有只推之命竝卽牌招入直何如傳曰允
정조 16년
吏曹參判前望單子入之金憙落點
정조 16년
吏曹參議前望單子入之徐邁修落點
정조 16년
金孝建啓曰吏曹參判金憙參議徐邁修牌不進推考傳旨及罷職傳旨今方捧入而開政命下之後如是違牌不卽擧行事甚未安參判更卽牌招何如傳曰允
정조 16년
有政吏批判書金履素在外參判金憙內閣進參議徐邁修進同副承旨金孝建進啓曰判書金俊素在外參判金憙內閣進小臣獨政未安何以爲之敢稟傳曰只出緊任
정조 16년
以洪明浩李亨元徐龍輔林濟遠爲承旨李殷模爲應敎徐有隣爲判尹申光履爲禮曹參判申耆爲禮曹參議洪樂性爲內醫院都提調延豐君單李𡊠
정조 16년
兵批判書李秉模參判李鎭復參議李濟萬病參知申獻朝右副承旨尹弼秉進副司直徐有隣徐有防李敏輔金尙集朴祐源黃昇源李秉鼎洪聖淵宋鍈洪檢徐有臣李喆模金履翼安廷玹尹東晩金翊休權以綱李敬五李思祚鄭益祚金履禧副司正鄭尙愚竝單付
정조 16년
刑曹判書前望單子入之金思穆落點
정조 16년
刑曹參議前輩單子入之李百亨落點
정조 16년
金孝建以賑恤廳言啓曰南部竹廛洞契任掌林興伊今月十七日本洞路傍得二歲遺棄兒同里居良女朴召史欲爲收養貧不自食告于本部自該部同日牒呈故依節目給料使之乳養之意敢啓傳曰知道
정조 16년
尹弼秉以兵曹言啓曰因蠶頭下山腰放火該營大將從重推考該道參軍決棍汰去禁松軍等各別嚴棍事草記批旨內允該曹之捉置以待者雖是法外渠輩焉敢放火卿於明日習陣回示嚴棍絶島爲奴異於烽臺近處不及山腰以上則此非登聞之事而如是草記反損國法卿則從重推考此後法典所載禁標之外無論叢祠之燃燭雜人之炳火卿與該營分管不當禁者勿禁當禁者自斷嚴治毋敢更爲煩徹可也事命下矣南道參軍李漢鼎決棍十度後汰去禁松軍金光麗朴根盛等各嚴棍十五度後放送之意敢啓傳曰知道
정조 16년
尹弼秉以兵曹言啓曰因放火罪人劉昌任等移送法司依律處斷事草記明日習陣回示嚴棍絶島爲奴事命下矣今日習陣時罪人劉昌任李德彬李乭伊金大得呂再老味崔金同等六名回示後各嚴棍十五度移送秋曹絶島爲奴之意敢啓傳曰知道
정조 16년
刑曹啓目粘殺獄罪人呂士玉朴東春等議處云云大臣之議如此上裁何如判付啓此獄段正犯卽朴東春也隨從卽呂士玉也互定換執未必十分的然況前此獄官之論理覆奏亦不過依俙模索務出新意而已初無旣言聽又面稽言貌之外更求於事理之間者如是而何以別孰主孰客誰首誰從乎左相獻議深得審克之體而若以一獄兩犯遽然竝宥則殊非嚴三尺重人命之意此所以持疑不決者是置至於右相獻議則以士玉執定正犯云云終未知其恰當下手之光景旣未目擊則兇身之取捨無異臆斷左相較看轉入三昧與其覓疑換定莫如姑勿決疑使起鬧先犯者仍冒正犯之目之庶幾寡過東春身乙依前以正犯別出意見嚴刑盤問草記士玉段以隨從律加刑勘處爲良如敎
정조 16년
副司直李秉鼎疏曰伏以人心漸溺而亂逆層生天討不行而君讎莫雪乃至於星漢九宗之接蹤逞凶而天經墜矣民彝滅矣聞之骨顫思之膽掉嗚呼尙忍言哉噫彼星漢凶疏之全篇指意至妖至憯而四五句語尤極凶悖始以不忍聞之說轉及不敢言之地此實倫常之大變覆載之難容而我殿下於大小臣僚前後請討之論每下不允之批至於兩重臣聯疏批旨則俯燭危衷旣賜十行褒嘉而一例靳允尙使此賊假息於牖下者何也臣愚死罪不能無憾於天地之大也請以批旨中心迹二字涕泣而仰復焉夫心之所發者爲迹迹之所從者爲心凶疏中三箇然字凶心莫掩兩款爲說悖迹自露雖以凡人之尋常酬酢論之明知其所以然然後方可謂不必然世豈有不知其所以然而直謂不必然之理耶且新恩之陪班率倡乃國朝之故事將臣之勝地遊衍卽嘉辰之例規此何嘗關係於聖德亦何嘗登徹於天聽而彼星漢敢以千虛萬謊之說架鑿變幻無難投匭者此豈一朝一夕之故哉蓋醞釀於戊己主張於乙丙遠而魯禧諸賊近而麟謙夏恭傳神遺種一串貫來梟音不斷獍肚相連凶心悖迹俱皆彰露無餘則尙何心迹之可別哉況私書之百倍原疏旣已上聞對客之肆發不道且有的證則比諸原疏之隱映閃忽尤益昭縱於是乎殿下雖欲容貸得乎且足投凶賊之家耳聞凶賊之言至登儒疏憲啓而尙不究詰端緖以致輿論之喧騰者亦可曰國有法乎噫嘻痛矣逆九之變殆振古所未有陵寢之故不下乘已是臣子之逆節而至若前後鞫招自發罔測之凶言則此眞窮凶劇惡之極逆大賊凡今日北面於殿下之庭者孰不沬血飮泣咸欲手磔口臠而丙枕驚悚深夜親問神人之憤容有其極而意外徑斃竟未及快施剮磔古今天下寧有是耶雖以佯狂情節言之大論方張之際忽補病狂隣比至切之間均是凶腸則始焉綢繆終又規避昭不可掩路人所指此誠一而二二而一則逆九卽已斃之星漢也賊星卽尙存之九宗也逆九孥籍之律雖伏承博詢裁處之臺批訊鞫肆市之典不施於賊星而將施於何賊乎嗚呼作逆卽誅卽載籍以來金石之法也法一撓則亂逆無所畏亂逆無所畏則國勢弱而危亡之階成矣夫何近年以來懲討不嚴凶孽益肆今此兩賊闖發之變專由於亂賊之無所懲畏而何殿下又爲曲貸上下相持牢拒群請之至此國之所以昭揭者義理而義理晦矣人之所以維持者倫綱而倫綱斁矣臣不勝崩迫慨惋之至矣嗚呼臣雖不忠無狀區區寸忱寧後於人而情旣惶凜身又罪罷末由叫閽一籲以效人得誅之義煩冤痛惋如不欲生今於恩敍之下若又徒懼猥越因事泯默則其何以自立於橫目之列哉謹此瀝血緘辭齋沐以聞伏乞聖明廓揮乾斷誕降明命亟從三司諸臣之請俾倫綱得正而亂逆知懼焉仍伏念臣員罪如山受恩如天將母赴官坐獲祿食臣雖至愚且闇亦異乎躁豕冥魚則仰盛殊渥俯牀微分窮海靜夜泣血追愆者遽然已三載矣此際又仍年前嶺邑時擧行之昏謬罰止薄罷恩寢拿問生還城闉非罪伊榮闔門攢手惟日夕感悚不自意曾未幾何敍命忽降霜雪雨露俱出至敎生死肉骨咸歸洪私臣誠惝惶隕越五內失守以首頓地不知所云雖卽日退塡丘壑更有何憾第臣向來所遭具修溫之白地構誣可謂天下事無所不有惟當付之橫逆豈忍與此等輩汚口較挈又況君讎未復聲討方急則一身私義何敢煩附而但其前後疏啓之矛盾橫決若不一陳於黈纊之前則雖以日月之明亦何以盡燭其情狀乎玆敢略控事實冒犯瀆擾惟聖明少垂察焉渠疏旣曰疎絶譏斥以致深怒威喝其問啓則曰李敬心禮郞擬望吾果善爲此後通淸非久首擬之說臣果親聞於李某云修溫之於臣只見來訪之頻數毫無恩怨之可論則疎絶譏斥是誠何說如果疎絶臣非病風政注通擬之事何可向疎忽者說道耶況敬心之副擬禮郞卽臣己酉秋待罪亞銓時事而行政數日獲戾行遣敬心臺通初非臣手則其所云云不必多辯其問啓又曰敬心之彈人皆是李某所嫉之人云此則似因敬心疏論高應觀事及湖沿松禁事而囫圇爲說欲售眩惑之計此有一言可破者應觀事臣於伊時發言禁班堂疏卽出處分已下松禁事事係臣父墳臣果通于道伯已爲懲治臺言有無初不足輕重假使臣與聞臺議則事關臣身者何可攙入於多人論列之啓自取疑謗之交集也且敬心所論白師謹閔昌爀兩人臣於被論翌日檢擬政注則渠所謂嫉之者固如是乎此皆常情事理之外而特修溫以臣多仇看作奇貨乘機叫嚷恣意詬辱殆若眞箇逞憾者然噫嘻從古誣人者何限反詈者亦何限而若臣橫罹萬萬奇怪事未前聞世皆傳笑臣何足言有辱朝廷在臣自靖之道惟有杜門息影避遠駭機爲餘生塵刹之報耳嗚呼臣之綦危至今全保是誰之德每見宋人體膚再造之語未嘗不三復流涕而曾無絲髮報效之勞粗塞寤寐感結之忱每一思惟怵焉惶愧今又爲人誣衊重遭惡言臣之不善謀身貽累則哲之罪雖萬死而難贖縱荷聖度包容不加誅殛尙何顔面復廁於簪紳之間哉伏惟聖慈天地父母俯察危苦之懇曲垂生成之澤亟令有司重勘臣辜恩負德之罪以昭法紀仍命選部刊臣姓名於朝籍使之退守本分沒齒歌詠千萬至祝臣無任云云答曰省疏具悉九宗追律事須看臺批柳星漢事且看諸批可也具修溫李敬心等事知之矣卿其勿辭
정조 16년
修撰金熙稷疏曰伏以臣姿性至愚見識甚魯分甘窮廬念絶當世迺於千萬夢想之外伏奉瀛館之新除繼承恩諭之催召臣惶愧懍慄不知所措竊伏念論恩啓沃之地其職淸而顯其責緊且重雖古之鴻儒碩士猶且逡巡退縮若不堪承則其不可濫授而冒進也明矣臣粗習功令倖竊科第而實無寸長之可紀重以稟賦虛薄蒲柳先衰狗馬之疾積欠侵尋縱欲以筋力從事亦無望矣嘗於閑漫之職尙亦呈告而退矧玆經幄之任其何敢晏然承當乎且臣伏聞堂圈以後言議紛紜章奏迭發臣跧伏遐鄕雖未詳知而顧如臣疲劣庸陋者廁於其選則致此固然臣雖欲感激恩私趨走爲恭其於忘廉沒恥玷名器而辱聖簡何哉玆敢冒入文字仰瀆崇嚴伏乞聖慈察臣無能之實諒臣難强之私亟遞臣新授職名以重公器以安私分千萬幸甚臣旣不以官職自居安敢出位論事而卽接小報則不意今日朝廷復有此柳星漢窮凶絶悖之疏臣不勝痛惋沬血而陳之惟聖明垂察焉噫後星漢亦嘗北面於殿下之庭矣敢以向時譸張之餘習忍爲白地誣逼之悖說上下款語意脈絡隱映閃忽陰慘凶慝臣欲索言則涕淚無從而已國無法則已有則無將不道之誅必宜亟加於此賊而大臣三司之請尙靳允兪使亘古所無之劇逆至今假息刑政之失孰大於是伏願聖明廓揮乾斷嚴鞫得情夬施當律以正倫綱以懲亂賊焉臣憂憤所激不顧廉隅促裝登途將隨廷僚之後共伸沐浴之義纔踰嶺路宿祟添劇扶舁寸進其勢末由義分都虧罪負冞深惶恐隕越無地自容臣無任云云省疏具悉不允爾其勿辭上來察職
정조 16년
壬子閏四月十九日辰時上御重熙堂左承旨右承旨入侍時左承旨申耆右承旨林濟遠假注書鄭尙愚記事官洪樂游林景鎭以次進伏訖上命讀公事書判付訖命耆書傳敎曰聞有實病吏曹參判朴祐源許遞因此聞承宣言近因筋力之不逮欲爲尋單求遞云行刑曹判書李敏輔與在外參議亦爲許遞前望單子入之待下批牌招察任耆臣劇務則一也宜令暫憩漢城判尹金尙集亦爲許遞又命書傳敎曰昨於合啓有博詢裁處之命而卿等姑無登筵之便遣史官問議一依聖國等所施之律酌處果何如卿等各以所見附奏於史官事傳諭于時原任大臣命退承史以次退出
정조 16년
行都承旨李祖源坐行左承旨徐龍輔坐右承旨林濟遠坐直左副承旨金履翼未肅拜右副承旨尹弼秉坐同副承旨金孝建坐直注書李海淸仕直一員未差假注書鄭尙愚仕事變假注書任㸁仕
정조 16년
林濟遠以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
林濟遠啓曰大司憲李洪載執義李普天持平洪克浩柳誨引避退待掌令金星甲李柱延在外監察茶時之意敢啓傳曰知道
정조 16년
尹弼秉啓曰備邊司郞廳來言今日賓廳日次而大臣有身病不得來會云矣敢啓傳曰知道
정조 16년
金孝建啓曰應敎李殷模時在京畿驪州地經筵入番事緊斯速乘馹上來事下諭何如傳曰允
정조 16년
傳于金孝建曰左副承旨右副承旨同副承旨入侍
정조 16년
假注書任㸁記注官安經心金良倜等書啓臣敬奉聖諭分詣于奉朝賀鄭存謙領敦寧洪樂性領府事李福源左議政蔡濟恭處則存謙以爲臣癃病垂盡豈敢以朝紳自處而今以九宗擬律事問議之命亦及於臣不勝萬萬隕越之至噫嘻痛矣九宗之窮凶極惡卽窮天地亘萬古所未有之劇逆也顯戮未加遽至徑斃神人憤痛無以少紓戮屍孥籍之典斷不可已況其逆節凶款已在於物故之前則尤不可以追施論伏望聖明亟循群請夬施孥戮之律使王綱伸而人紀正焉云樂性以爲九賊之窮凶極惡往牒之所未有此而不夬施王章則倫綱斁絶義理湮晦人之類將盡化爲禽獸矣臣於日昨沬飮陳箚粗效沐浴之義今於俯詢之下別無更陳之見而第念聖人用法惟在經權二字先朝受敎固是大聖人達權之至意也噫彼聖國禧魯等諸賊之旣施旋收雖緣追施之禁令神人之憤鬱久益冞切今此惡逆如九賊妖慝如九賊而輸款徑斃纔爲數日者豈可以追施論而不用合施之大逆極律乎惟願亟行天討以洩輿憤云福源以爲九宗逆節往牒所無孥籍破瀦卽是當律而成命之姑未下者蓋以先朝受敎有身死而追施逆律者禁之之敎也夫逆律律之極也欽愼之道不比庶獄情節雖狼藉證左雖明白苟非渠自承款則不可用法故亦不許追施也今九宗旣承款於金吾之坐矣又承款於親訊之時矣雖根脚未捧碪斧未加而便是已正法之賊則聖國等諸逆乃是追施九宗則不可以追施論也孥戮之律恐無可疑伏惟上裁云濟恭以爲追律永除實是聖朝仁德之無所不逮遵而守之不當撓改而至於今番九宗之逆渠旣以窮凶極惡不道之說自服於親臨鞫訊之下者比之府庭之招尤有加焉特未及結案根脚如例擧行而遽已徑斃雖施大逆之律與追律有不同者矣無孥籍之法則已矣不然則似此古今所未聞之凶言自䏜者不用孥籍更以何律當之迷見如此不容他說伏惟上裁云矣敢啓答曰知道先朝受敎不惟不許追施又以結案於次律而斃後用他律及遲晩而未結案者竝勿追施乙亥以後昭垂金石之典則百爾思之其所闊狹誠有不敢議到者大臣諸議雖如此似未及詳記受敎句語只認追施二字之著在禁令也苟無是者聖國等凶逆何故旣施旋收乎今於九宗但當用聖國等旣施之律而已令該府卽爲考例擧行草記亦令獻議諸大臣知悉
정조 16년
以直閣南公轍掃墳呈辭傳于金孝建曰給由奉朝賀墳山澆奠床備給事下諭畿伯
정조 16년
金孝建啓曰玉堂上下番俱空已至多曰事甚未安副修撰崔顯重旣有只推之命更卽牌招入直何如傳曰允
정조 16년
行右承旨徐龍輔左副承旨林濟遠右副承旨尹弼秉同副承旨金孝建啓曰臣等俄於筵席伏承大臣收議批旨逆賊九宗依聖國例擧行事下敎矣從古以來亂賊何限而九宗之凶心逆腸卽窮天極地之所未有往古來今之所未聞君臣上下沬血飮泣必欲手磔口臠而後已者此固出於天理人淸之所同而未加街上之戮徑致獄中之斃神人之憤無地可洩到今粗伸王法之道惟有追施極律而已不惟大臣三司該府之論如此環東土數千里凡有血氣之倫莫不如此以殿下之明聖豈或有一分持疑之念而誠以先朝受敎有所鄭重者寔出於不愆不忘之聖意臣等非不欽誦感服而區區意見竊有不然者夫法者心之制也罪在追施則堅如金石信如四時者雖是先朝之法而事關莫重則質諸鬼神俟諸百世者實維先朝之心也心與法互相表裏而亦自有輕重本末之序以先朝之心爲心則其所以處此賊者將何如也我朝先正嘗陳改絃之義於宣廟朝曰以先王之心改先王之法則固不害於繼述此箇義理正宜推類於今日我殿下傳授心法旣精且微必不待臣言之畢而有所裁量矣噫嘻痛矣義理晦盲倫綱斁絶朝出星漢暮出九宗雖條件稍異事段不同而均之爲宗社之劇逆臣民之大讎祖宗三尺若不先從九宗而夬施則天綱夷矣民彝滅矣古今天下寧有是也臣等之苦口力言必要收還者蓋以遵用先朝之法猶不如紹述先朝之心故也而辭不達意誠未見孚相率泯默而退愚衷所激玆又冒入文字繼陳前席未畢之懷惟聖明講究義理於心與法之間斷以一律明正典刑使國法夬伸人紀不泯焉惶恐敢啓答曰不允
정조 16년
有政吏批判書金履素在外參判金憙牌不進參議徐邁修進右副承旨林濟遠進啓曰判書金履素在外參判金憙牌不進小臣獨政未安何以爲之敢稟傳曰只出緊任以李祖源金履翼爲承旨鄭好仁爲判尹黃昇源爲右尹
정조 16년
兵批判書李秉模病參判李鎭復病參議李濟萬入直進參知申獻朝病右副承旨尹弼秉進啓曰本曹無緊窠吏批無送西之人無政事之意敢啓傳曰知道
정조 16년
以左副承旨金履翼牌不進罷職傳旨傳于金孝建曰只推
정조 16년
金孝建啓曰玉堂上下番俱空已至多日事甚未安副應敎李太亨校理尹光普沈興永副校理宋祥濂疏批已下竝卽牌招以爲推移入直之地何如傳曰允